(10)

Määruse (EÜ) nr 1/2003 artikli 9 kohaselt muutis komisjon 26. veebruaril 2014 vastuvõetud otsusega muudetud kohustused ettevõtja Visa Europe jaoks neljaks aastaks siduvaks. Järgnevalt on kokku võetud kõnealuste kohustuste peamine sisu. a) Kaks kuud pärast ettevõtja Visa Europe kohustuste kohta võetud otsuse teatavaks tegemist kohustub Visa Europe piirama iga-aastast kaalutud keskmist EMP-siseste mitmepoolsete vahendustasude määra, mida kohaldatakse Visa Europe’i krediitkaartidega sooritatud tehingute suhtes, 0,3 protsendiga. b) Piirangut kohaldatakse eraldi kaks aastat pärast kohustuste kohta võetud otsuse teatavaks tegemisest ka nendes EMP riikides, kus ettevõtja Visa Europe sätestab otse konkreetsed riigisisesed mitmepoolsed vahendustasud krediitkaartide puhul, ja nendes EMP riikides, kus riigisiseste tehingute suhtes kohaldatakse EMP-siseseid mitmepoolseid vahendustasusid muude mitmepoolsete vahendustasude puudumise korral. c) Visa Europe teeb samuti ettepaneku tagada alates 1. jaanuarist 2015, et: — krediitkaardimaksete suhtes kohaldatavat mitmepoolsete vahendustasude määra 0,3 % piirangut kohaldatakse ka kõikide Visa Europe’i kehtestatud mitmepoolsete vahendustasude suhtes, mis on seotud tehingutega, mis on tehtud Visa Europe’i territooriumi (6) alla kuuluvates EMP-välistes riikides väljastatud Visa krediitkaartidega EMP territooriumil asuvate kaubandusettevõtjate juures (edaspidi „Visa Europe’i sisesed EMP-välised krediitkaartide mitmepoolsed vahendustasud”) ja — deebetkaardimaksete suhtes kohaldatavat mitmepoolsete vahendustasude määra 0,2 % piirangut kohaldatakse ka kõikide Visa Europe’i kehtestatud mitmepoolsete vahendustasude suhtes, mis on seotud tehingutega, mis on tehtud Visa Europe’i territooriumi alla kuuluvates EMP-välistes riikides väljastatud Visa deebetkaartidega EMP territooriumil asuvate kaubandusettevõtjate juures (edaspidi „Visa Europe’i sisesed EMP-välised deebetkaartide mitmepoolsed vahendustasud”) ja d) Visa Europe kohustub muutma oma piiriüleste tehingute vastuvõtmist käsitlevaid eeskirju selliselt, et alates 1. jaanuarist 2015 võivad piiriüleste tehingute vastuvõtjad pakkuda kas kaubandusettevõtja asukohas kohaldatavaid deebetkaartide või krediitkaartide riigisiseste tehingutega seotud mitmepoolseid vahendustasusid või 0,2 % mitmepoolsete vahendustasude määra deebetkaarditehingute puhul ja 0,3 % mitmepoolsete vahendustasude määra krediitkaarditehingute puhul, kui on täidetud teatavad tingimused. e) Visa Europe kohustub jätkama täiendavate läbipaistvusmeetmete rakendamist. Visa Europe kohustub eelkõige: — võtma kasutusele eeskirja, mille kohaselt vastuvõtvad pangad peavad kaubandusettevõtjatele pakkuma müüja teenustasu määramist „mitmepoolne vahendustasu plus plus” („MIF plus plus”) põhimõtte kohaselt halduslõivu eest (täpsemalt peavad vastuvõtvad pangad nõudmise korral esitama oma lepingutes ja arvetel müüja teenustasu kolmes osas: mitmepoolsed vahendustasud, kõik muud kohaldatava maksesüsteemiga seotud tasud ja vastuvõtva panga tasu). Visa Europe nõuab, et vastuvõtvad pangad võtavad selle eeskirja kasutusele kõikide uute lepingute suhtes 12 kuu jooksul pärast seda, kui ettevõtjat Visa Europe on teavitatud kohustuste kohta võetud otsusest, ja kehtivate lepingute suhtes 18 kuu jooksul; — võtma Visa Europe’i kehtestatud mitmepoolsete vahendustasude puhul kasutusele lihtsustatud struktuuri, kus on vähemalt 25 % vähem tasukategooriaid, et parandada läbipaistvust ja hõlbustada tasumäärade võrdlemist.